השב"כ חשף ניסיונות של חמאס ברצועת עזה להקים תשתית טרור באיו"ש על מנת לבצע פיגועי תופת בישראל, כך הותר לפרסם בצהריים (חמישי).

על מנת להשיג יעד זה, מחבלים בזרוע הצבאית של חמאס בעזה, גייסו באיו"ש מחבלי חמאס, הכשירו אותם בהכנת מטעני חבלה והנחו אותם לסמן יעדים הומי אדם כמטרות לפיגועים.

בשב"כ מציינים כי הפעילות שנחשפה כעת שונה ממאמצי חמאס המוכרים בשנים האחרונות, בהיקפה ובפוטנציאל הסיכון ממנה.

בחקירה בשב"כ עלה כי ראשי התשתית לחצו על הפעילים באיו"ש לממש את הפיגועים בהקדם האפשרי, זאת במטרה להביא להסלמה ביטחונית ברצועת עזה וביו"ש במקביל.

בשב"כ מציינים כי "לשם יצירת הקשר של הזרוע הצבאית עם הפעילים באיו"ש, נעשה שימוש ציני של חמאס בתושבי עזה שאושרה כניסתם לבתי חולים בישראל לטיפולים מצילי חיים וכן בתושבי עזה אשר התבקשו להעביר מסרים למגויסים באיו"ש, תוך שימוש בשטח בשיטוי באמצעות שותפיהם העסקיים באיו"ש. אין זו הפעם הראשונה שהחמאס מנצל את התווך ההומניטרי על מנת לממש פעילות צבאית בשטחי איו"ש".

תקשורת שב"כ החשודים במעורבות

העצור הראשון: אויס רג'וב

פעילות התשתית נחשפה בעקבות מעצרו של אויס רג'וב, מחבל חמאס בן 25, תושב העיירה דורא שליד חברון. אויס נעצר ע"י שב"כ וצה"ל ב-23 בספטמבר 2018, לאחר שהחל במימוש המשימות אותן קיבל מהזרוע הצבאית. מעצרו של אויס התאפשר לאחר ששיתף מספר מחבריו ובני משפחתו בפעילותו החבלנית וביצע באמצעותם רכישות של אמצעים שנועדו להכנת מטעני חבלה.

בחקירתו של אויס בשב"כ עלה, כי גויס לפעילות ע"י מחבל מרצועת עזה. המחבל פנה אליו סמוך לחג הרמדאן האחרון והציע לו להתגייס לזרוע הצבאית של חמאס, וציין כי יעביר לו קורס בייצור מטעני נפץ עם הפעלה מרחוק.

ב-11 באוגוסט 2018, אויס הונחה ע"י מפעילו ברצועת עזה לגשת למחסן תרופות ברמאללה ולאסוף משם טלפון נייד שישמש להמשך הקשר ביניהם.

מספר ימים לאחר מכן אויס הונחה לפגוש בשליחה מטעם התשתית באיזור בית לחם, על מנת לקבל ממנה סיסמא והנחיות שימוש נוספות בטלפון שהועבר לו. מפעילו הסביר לו כי מדובר באישה קשישה מרצועת עזה שהגיעה לישראל על מנת לעבור טיפולים רפואיים. האישה העבירה לידי אויס מכנסיים שבתוכם נתפרה רצועת בד, עליה נכתבו הוראות ההפעלה של המכשיר שקיבל מהרצועה.

משלב זה, אויס רג'וב שוחח עם מפעיליו ברצועת עזה באמצעות הטלפון אותו קיבל, והחל לקבל הדרכות אודות הכנת מטעני חבלה באמצעות סרטונים שנשלחו לו ושיחות וידיאו עם מומחה חבלה של התשתית.

פיגוע תופת בהקדם האפשרי

מהשיחות עם הפעילים ברצועת עזה, אויס הבין כי הזרוע הצבאית מעוניינת להוציא לפועל פיגוע תופת בהקדם האפשרי. מפעילו ציין בפניו בפירוש כי הזרוע הצבאית מעוניינת בהנעת פיגועים באיו"ש. עוד נאמר לאויס, כי היעד לפיגוע יהיה בתוך תחומי הקו הירוק וכי הזרוע הצבאית מעוניינת במטרה משמעותית לדוגמת בניין גדול, קניון, מסעדה, בית מלון, רכבת או אוטובוס.

על מנת לממש את הפיגוע, אויס גייס שני פעילי חמאס מהכפר בית כאחל ביתיר, יזן וסיאף עצאפרה אשר הונחו על ידיו לאתר יעדים מתאימים לפיגוע בישראל ולהכין את חומר הנפץ למטען, בעוד הוא עצמו עבד על הכנת מערכת ההפעלה בהתאם להנחיות התשתית ברצועה.

אויס הונחה לסיים את הכנת המטען עד סוף ספטמבר כאשר בכוונתו היה לממש את הפיגוע בתחילת אוקטובר 2018. כוונה שסוכלה על ידי מעצרו ביום 23 בספטמבר 2018. בשב"כ מדגישים בהקשר זה כי הפעילים ביו"ש תודרכו להכנת מטענים באמצעות חומרי נפץ מתקדמים שלא נעשה בהם שימוש עד כה באזור.

השליחה: אמא ל-9 שליוותה חולת סרטן

חקירת פרשה זו מעלה פעם נוספת כי הזרוע הצבאית של חמאס עושה שימוש בחולים מרצועת עזה אשר ישראל מתירה את כניסתם לצורך טיפולים מצילי חיים, על מנת להניע פעילות צבאית באיו"ש. במקרה זה, השליחה היתה נעמה מקדאד, בת 53, אמא לתשעה ילדים, אשר ליוותה את אחותה סמירה שמוט, בת 47, תושבת חן יונס, אחות במקצועה, חולת סרטן, אשר כניסתה לישראל הותרה לצורך לטיפולים רפואיים.

לאחר הפגישה עם אויס רגו'ב, הגיעו שתי השליחות לבית קפה ברמאללה בו עובד פואד דאר חליל (פעיל חמאס מהכפר סנג'ל בבנימין, אשר היה כלוא בישראל 14 שנים (2002-2016) על רקע מעורבותו בפיגוע ירי לעבר רכב ישראלי ותכנון פיגועים חמורים נוספים). והעבירו לידיו מזוודה ובה הוסתר אשגר (מכתב חשאי) מטעם התשתית.

יציאת השתיים במעבר ארז והעברת האשגרים מטעם חמאס בוצעה בתיאום ואכוונה של מחמד אבו כויכ, בן 36, פעיל בזרוע הצבאית של חמאס , אשר מוכר כמי שעמד בקשר עם פעילי טרור וסייע להם בהנעת פעילות טרור, בן דודם של השתיים. פואד גם הוא נעצר על ידי שב"כ.

בחקירות השב"כ עלה כי שתי הנשים אשר הגיעו לפואד דאר חליל ידעו שבמזוודה מוסתר אשגר ומסרו כי נשלחו לפגוש בו מטעמו של "אבו אלעבד", אשרף סבאח (פעיל חמאס בן 37 מרצועת עזה, ריצה 12 שנות מאסר על פעילות טרור חמורה). עוד עלה כי אשרף עומד מאחוריי גיוסו והפעלתו של פואד.

באשגר נכתב כי הפניה אליו היא על מנת לגייס אותו לפעילות טרור בשטחי ישראל מטעם הזרוע הצבאית של חמאס, וכי עליו לגייס חוליה של פעילים מהשטח שיבצעו עימו את הפיגוע. כותב האשגר ציין כי הזרוע הצבאית של חמאס תסייע לו בהשגת אמל"ח ויעבירו לו מימון לטובת הפעילות וכן סרטוני ווידאו בהם מוסבר כיצד מייצרים מטענים. החקירה חשפה כי פואד חליל, הסכים להצעתו של אשרף צבאח לפעילות טרור.

לדברי גורם בכיר בשב"כ, "פעילות זו של הזרוע הצבאית של חמאס, מצטרפת לשורה ארוכה של ניסיונות פיגוע באכוונת חמאס רצועת עזה באמצעות גיוס פעילים באיו"ש. נסיונות אלו סוכלו על ידי שירות הביטחון הכללי בשנים האחרונות ועד כה הובילו למאסרם של מאות צעירים באיו"ש, ביניהם סטודנטים וכן נשים צעירות. בכך פוגעת הזרוע הצבאית של החמאס במרקם החיים של הפלסטינים באיו"ש, מדרדרת רבים מהם לפעילות טרור, בגינה נעצרים ונכלאים לשנים רבות בכלא".

"המשך הניסיונות של חמאס להניע פעילות טרור זו, למרות הכישלונות החוזרים ונשנים, מעיד על האסטרטגיה בה בחרו ראשי החמאס, לערער את היציבות באיו"ש בכל מחיר. המשך פעילות מנגנון הפיגועים החשאי, המופעל על ידי בכירי הזרוע הצבאית, מהווה גורם מערער מרכזי ומסוכן אשר מייצר איום מהותי ומידי על היציבות באזור", הוסיף הגורם.